Encyklopedický ústav Slovenskej akadémie vied

Encyklopedický ústav Slovenskej akadémie vied (do roku 1970 Encyklopedický kabinet Slovenskej akadémie vied; EnÚ SAV) je jeden z ústavov Slovenskej akadémie vied. Ústav je špecializované pracovisko na prípravu a vydávanie encyklopedických diel. Riaditeľkou ústavu je (k novembru 2024) Ing. Tatiana Šrámková.

Od 1. mája 2018 sa Encyklopedický ústav SAV stal súčasťou Centra spoločných činností SAV. Ústav je od 1. januára 2022 organizačnou zložkou Centra spoločných činností SAV, v. v. i. a sídli na Bradáčovej ulici v bratislavskej Petržalke.

 Dejiny 
Ústav vznikol 1. júna 1959 pod názvom Encyklopedický kabinet SAV ako jediné špecializované encyklopedické pracovisko na Slovensku. Prvým riaditeľom sa stal Štefan Pisoň. Kabinet mal v dobe vzniku 8 pracovníkov, ktorí pochádzali zo slovníkového odboru vydavateľstva Osveta. Na začiatku ústav len pripravoval slovacikálne heslá do štvorzväzkového Příručného slovníka naučného a oponoval slovacikálne heslá iným encyklopedickým inštitúciám. V roku 1968 sa dočasným vedúcim stal Ján Hudák, 1. augusta 1968 externým vedúcim Miroslav Kropilák, 1. marca 1970 interným vedúcim Milan Strhan a 19. novembra 1970 externým vedúcim Ján Tibenský.

Rozhodnutím Predsedníctva SAV z 31. augusta 1970 bol Encyklopedický kabinet premenovaný na Encyklopedický ústav. V roku 1971 mal ústav už 26 pracovníkov. V roku 1972 sa jeho riaditeľom stal Jozef Veľký. V rokoch 19791990 bol riaditeľom ústavu Jozef Vladár. V roku 1989 mal ústav už 54 pracovníkov, avšak po roku 1991 sa tento počet znížil na 11. V roku 1990 sa vrátil do ústavu Milan Strhan, ktorý v rokoch 19901992 pôsobil ako riaditeľ a po ňom od roku 1992 Peter Červeňanský až do roku 2014.

 Činnosť 
V rokoch 1977 – 82 vyšla šesťzväzková Encyklopédia Slovenska, v roku 1987 jednozväzková Malá encyklopédia Slovenska.

V roku 1992 vydal EnÚ SAV jednozväzkový Školský lexikón a v roku 1993 jednozväzkovú Malú slovenskú encyklopédiu.

Od roku 1994 je hlavnou činnosťou ústavu vydávanie prvej veľkej slovenskej všeobecnej encyklopédie Encyclopaedie Beliany. Kmeňových odborných redaktorov ústavu, ktorí heslá redakčne spracúvajú, bolo v roku 2021 28.

 Referencie 

 Iné projekty 

 Externé odkazy 
 Oficiálny web ústavu

Kategória:Ústavy Slovenskej akadémie vied